EFF vra lede om by studentebetogings aan te sluit | Maroela Media
EFF vra lede om by studentebetogings aan te sluit
Wits-studente betoog in die strate van Braamfontein in Johannesburg (10 Oktober 2016). Foto: Verskaf
Die EFF in Gauteng het 'n beroep op sy lede en ondersteuners gedoen om hulle aan te sluit by die betogings vir gratis onderwys op verskeie kampusse in Gauteng.
In 'n verklaring wat onder meer via WhatsApp versprei is, vra die party sy lede om solidariteit met studente se stryd vir gratis onderrig te toon. EFF-lede is gevra om reeds 06:00 vanoggend by Gauteng-kampusse aan te meld, onder meer die verskillende kampusse van die Universiteit van Johannesburg (UJ), die Universiteit van die Witwatersrand (Wits), die Hatfield-kampus van die Universiteit van Pretoria (UP) en die Tshwane-Universiteit vir Tegnologie (TUT).
"Maak seker jy is daar op enige moontlike manier. Stel jouself beskikbaar vir die 2016-sluiting van al die groot universiteite in Gauteng en toon stewige solidariteit met die stryd van ons kinders. Ons sal nooit terugstaan nie en ons sal nooit opgee nie! #FreeEducationNow," lui die verklaring.
Mandisa Mashego, waarnemende voorsitter van die EFF in Gauteng, het aan Maroela Media gesê dat die dokument as interne kommunikasie aan sy lede versprei is en nie as 'n mediaverklaring uitgereik is nie, maar waarskynlik intussen op sosiale media beland het.
Wits het Maandagaand in 'n verklaring gesê alle lesings sal Dinsdag normaalweg hervat word, ten spyte van Maandag se erge voorvalle van geweld op die kampus en in die strate van Braamfontein. "Ons het 'n uitdagende week wat voorlê, maar ons is vasbeslote om die volle akademiese program weer op die regte pad te kry," het die universiteit gesê.
Die UP het in 'n verklaring gesê akademiese bedrywighede sal Dinsdag geheel en al opgeskort wees weens die plofbare situasie op die kampus. Die universiteit het gesê hy hoop om klasse Woensdag weer te hervat, maar sal dit eers in 'n latere stadium met studente kommunikeer. Die TUT het ook gesê hy sal eers Woensdag sy akademiese program hervat.
Die Universiteit Kaapstad (UK), die Universiteit van KwaZulu-Natal (UKZN) en die Universiteit van die Vrystaat (UV) het almal hul klasse en toetse vir Dinsdag opgeskort weens die voortslepende studentebetogings.
#FeesMustFall EFF Gauteng studentebetogings
Dit is uitstekende nuus!! Nou is daar 'n instansie wat gedagvaar kan word vir skade agv vandalisme.
Indien die EFF aansluit is dit nie meer studente betogings nie, maar onluste. Kan die Weermag dan help?
Geweet die EFF het iets hiermee uit te waai hulle raak nou erger as die ANC sluit hulle toe wat so praat ma lyk universiteit bestuur bang vir die studente skors hulle eenvoudig en verban hulle vd kampus wat is so moeilik daaraan. Polisie is daar om wet en orde te handhaaf dis hulle plig. So los die polisie uit dat hulle hul werk kan doen.
En daar steek die sg "Derde mag" nou sy lelike koo uit. Wat kom na "Fees must fall?" Dié mense sál nooit tevrede gestel word nie. Wanneer daar niks meer oorbly wat hulle gratis kan ooeis nie sal hulle mekaar begin aanval. Kry vir jou zuma, jy wou mos! Jý en jou regering het mos leë beloftes gemaak om stemme te werf en nou sit jul handjies gevou en plaas die verantwoordelikheid op die privaat sake sektor en die belastingbetaler. Skud bietjie jul eie sakke vir "julle" kinders se tersiêre opleiding.. Dis wat gebeur wanneer een blinde 'n ander blinde… Lees meer »